
Két adalék a Hozzászólás hagyományához

A magyar irodalom egyik legnagyobb vallásos költőjének tekintett Balassi Bálint műveinek vizsgálata az elmúlt évek, évtizedek irodalomtörténeti kutatásaiban kitüntetett helyett kapott, melynek eredményeképp a szövegek kritikai kiadása (több változatban is) elkészült. A költő istenes énekei a vallásos líra felettébb értékes alkotásai, melyek kifejezik az ember – Balassi – viszonyát Istenhez. Vallásos témáihoz mindig társul személyes tartalom, szövegeinek hangja egyedülálló: könyörgő, bűnbánó, olykor Istennel perlekedő.
Munkásságában a helyes szöveg meghatározására tett kísérletek mind-mind nagy nehézségekbe ütköztek, a szöveghagyomány meglehetősen nehezen térképezhető fel, hiszen a kéziratokból és nyomtatott kiadásokból felhasznált versváltozatok születési körülményeit alapjaiban határozta meg a XVI. századi történelem, annak európai és nemzeti eseményei – gondolok itt többek között a reformáció hatására, a humanizmus szellemi életére.
Érdemes közelről végigtekinteni a Bocsásd meg Úristen és az Adj már csendességet kezdetű istenes versek változatait és azokat a dolgozatokat, melyek e szöveg továbböröklődéséből következtetnek a vélhető eredetire, hiszen a szerző szándékának leginkább megfelelő szövegváltozat rekonstruálása tud csak (közel) valós képet mutatni a Balassi – Isten kötelékről.
Megállapítható, hogy a releváns, de nem kétséget kizáróan szerzői variánsok, tágas interpretációs teret nyitnak. Azon szövegváltozatok, amelyekről nem állíthatjuk bizonyosan, hogy szerzői alakok, sok esetben a szöveghagyomány olyan pontjain szerepelnek, melyek meghatározói lettek egy-egy esetenként eltérő hagyományozódási, értelmezési ágnak.
Előadásomban többek között e szövegvariánsok vizsgálatával igyekszem belátni azt, hogy a változatok korántsem magától értetődően szerzői alakítások, sokkal inkább egy szerzőtől már független hagyomány részei, valamint azt, hogy a szövegváltozatok eltéréseit figyelembe véve mennyiben változik a Bocsásd meg Úristen és az Adj már csendességet kezdetű istenes énekek értelmezése.



